钦定古今图书集成/明伦汇编/家范典/第083卷 > 徐三重明善全编 > 《家则》
## 钦定古今图书集成/明伦汇编/家范典/第083卷 > 徐三重明善全编 > 《家则》

一妇人贤明者稀，况不读书，寡见大义。其啬以成家
者，或昧大体而乐于时俗者，尤难执德。要在男子随
事据理，一一明白开导之。若复溺于衽席，苟阿其意，
彼遂习与相安，恬然自信，此非独彼妇之过，而其夫
实成之也。凡家庭事有世俗所沿，《诗》《书》所责者，当理
谕譬晓，务令灼然知如此为是，如此为非。但词严义
正，非甚不慧，鲜有不警戢者。若必执迷自遂，正可知
其夫平日闺闱之事矣。鲁夫人不德，圣人犹罪其子，
况身挈夫纲，而不能相率以正，责将谁委？